***RÓMAI MAGYAR AKADÉMIA* Budapest, 1935. február 20.**

**Nagyméltóságú Uram!**

**A Nagyméltóságú Úr magas és megtisztelő kérésének eleget téve, személyesen tettem lépéseket a Nemzeti Színház ügyében.**

**Jelen állapotában a színháznak nincs perspektívája és stílusa, az uniformizált kollektív rendezés és színjátszás jellemzi. A vezetés eddigi aggasztó eredményeit mérlegelve kiváltképpen időszerű lenne egy új igazgató megbízása.**

**Személyes meggyőződésem, hogy Németh Antal rendkívüli műveltségű, eredeti tehetségű színházi ember.**


**A fent említett személlyel az elmúlt esztendőben ismerkedtem meg személyesen Rómában, egy nemzetközi színházi kongresszuson, ahol Európa színházi világának elitje vonult fel. A magyar hivatalos delegáció csodálatát azzal váltotta ki, hogy a fiatalember három előadást is tartott; kettőt olasz nyelven, egyet németül. Ennek előtte már hallottam kivételes színházi tevékenységének kibontakozásáról azon személyektől, akik pályája indulásától kezdve figyelemmel és bizakodással kísérték munkásságát.**

**Elsősorban tanulmányai, külföldi tanulmányútjai igazolják mindenek feletti esztétikai igényességét, hozzáértését. Színháztudományból doktorált, doktori értekezését A színjátszás esztétikájának vázlata címmel írta. Érdemeit elismerve kapott miniszteri ösztöndíjat, amely lehetőséget biztosított számára, hogy Münchenben, Kölnben és Párizsban végezzen színházelméleti, rendezői, operarendezői stúdiumokat. Eközben megismerkedett a fejlett szellemi világtájak színházi művészetével, újításaival. Csak röviden utalok arra, milyen tapasztalatokkal gazdagodott, megfigyelve az új rendezői eljárásokat, színpadtechnikákat, díszletkonstrukciókat. Kísérletező kedve, a konvencióktól való eltávolodása és az eredeti ötletek iránti igényessége arra a felismerésre juttatott, hogy ezeket kiválóan tudná kamatoztatni a nemzet színházában is.**

**Lehet mondani, hogy Németh Antal írói tevékenysége is elismerésre méltó, és színházirodalmi tájékozottsága is erre a feladatra predesztinálta. Értő gondossággal szerkesztette a Színészeti Lexikont, mely a világszínház és a magyar színjátszás történetét foglalja címszavakba az azzal összefüggő színháztudományi, személyi és technikai kérdésekkel együtt. A témában írt tanulmányaival sem tudnék vitába szállni, olyannyira átgondolt, komoly esztétikai igényű színházi programok azok.**

**Alkalmam nyílt alaposabban tanulmányozni eddigi rendezői pályafutását is. Kezdő lépései, nyíregyházi és szegedi működése, alapos és lelkiismeretes hozzáállása rendkívül erőteljes hatást tett rám.**

**Tekintettel a zavaros színházi körülményekre, valamint a fentebb leírtakra, Németh Antal személyét kiválóan alkalmasnak találom arra, hogy a Nagyméltóságú Miniszter Úr a színházigazgatói kinevezését mérlegelje, támogassa.**

******

**Őszinte tisztelettel köszönti**

**Gerevich Tibor**

**Nagyméltóságú**

**H ó m a n B á l i n t**

**magyar királyi vallás- és közoktatásügyi miniszter úrnak,**

**Budapest**